Martvoň, Anton, poslanec NR SR (2015-03-19):
Ďakujem pekne. Ja sa ospravedlňujem teda pani poslankyni Šípošovej, lebo myslím si, ani občania, ani ja, ani už Pán Boh nevie, ako to je u vás v OĽaNO, kto tam je OĽa a kto je tam to NO, ale v každom prípade, ospravedlňujem sa, že som nevedel, že ste v tej časti NO. Ja by som chcel zareagovať na odborné vystúpenie, podotýkam, odborné vystúpenie pani poslankyne Pfundtner, preto takto, aby mohla ešte na mňa zareagovať, keď bude mať záujem. Uznávam, to vystúpenie nebolo útočné, bolo odborné a bolo nonšalantne urobené takým spôsobom, že pani poslankyňa za podpory odborníkov poukázala na zlé ustanovenie v OSP. To ustanovenie, samozrejme, keďže nie je úplne dokonalé, pán minister Borec v novom Civilnom sporovom kódexe už proste vypustil a už tam nie je. Ale bolo to tak krásne urobené, že nezávislý pozorovateľ, poslucháč a občan z toho mohol získať dojem, však keď to pani Pfundtner, pani poslankyňa kritizuje teraz, tak to tam musel dať SMER. No ja som chcel iba poukázať na to, ako povedala pani poslankyňa, že to ustanovenie nadobudlo účinnosť 1. 1. 2012. Korektné by bolo zo strany vašej, pani poslankyňa, pri vašom vystúpení, kebyže vystúpite a poviete hneď v úvode: „Áno, kritizujem ustanovenie, za ktoré som hlasovala sama ja a ktoré sme tam dostali my za našej vládnej koalície.“ Ale to sa nestalo. Preto som chcel zareagovať aj teraz znova reagujem, že predmetné ustanovenie tam strana SMER nedala, neschválila ho, schválila ho vtedajšia vládna koalícia za vlády Ivety Radičovej a s hlasom pani poslankyne Edity Pfundtner. Čo som chcel ale ešte povedať. To, čo bolo povedané, že keď sa niečo prijme, samozrejme, mýliť sa je ľudské a je potom dobré to opraviť, s tým súhlasím, to sa môže stať každej politickej strane, ale treba to aj korektne povedať: „Áno, my sme to tam dali a my to teraz chceme opraviť.“ Ale bolo to zdôvodnené zo strany pani poslankyne a bývalej ministerky, ktorú si vážim, Žitňanskej, že to ustanovenie bolo prijaté v konkrétnom čase na konkrétny účel, išlo to hlavne kvôli nejakým šikanóznym návrhom, ktoré sa objavovali v tom čase, a že teraz treba zvážiť otázku proporcionality a jej mieru a, samozrejme, prihliadnuť na rekodifikáciu. No ja sa chcem spýtať, od toho momentu, od toho roku 2012 už tie šikanózne návrhy na súdy nechodia, keď teraz máme to zrazu zvážiť a na to prihliadnuť. No chodia. Čiže ten účel, keby ste to v roku 2012 alebo roku 2011 prijali, sa nezmenil, stále pretrváva. Na druhej strane kde bola a kde ste vtedy, keď ste to prijímali, riešili otázku proporcionality tohto ustanovenia a jej miery? Vtedy ste to neriešili a teraz zrazu my zo strany SMER máme to riešiť a prihliadať na proporcionalitu a ďalšie s tým súvisiace problémy alebo zásady. No v každom prípade znova poukazujem, toto ustanovenie sa týka iba peňažných plnení, ktoré sú žalované nad 400-násobok životného minima. A keďže aj strana SMER považuje niektoré ustanovenia v tom starom OSP, a toto patrí medzi ne, za nie až tak úplne dokonalé, vzhľadom na to, že to prijala vláda Ivety Radičovej, tak v novom rekodifikovanom Civilnom sporovom poriadku to už nie je. Ale čo sa týka tohto ustanovenia a prijímania technológie, prečo to už teraz my nechceme riešiť, to už nechám na pána ministra, aby vysvetlil, že jednoducho nedá sa všetkých 1 200 paragrafov zrazu presunúť a prehodiť do starého ešte platného OSP, čiže len kvôli tomu a pre korektnosť, áno, toto ustanovenie § 141a tam je a bolo prijaté vládou Ivety Radičovej. Toľko z mojej strany. Ďakujem.